**Robin Bo Carl Söderling** (s. 14. elokuuta 1984 Tibro, Ruotsi) on ruotsalainen tennispelaaja. Hän voitti urallaan kymmenen ATP-turnausta kaksinpelissä ja yhden nelinpelissä. ATP:n rankinglistalla hän oli parhaimmillaan neljäs marraskuussa 2010.

Söderling selviytyi Grand Slam -turnausten kaksinpeleissä ensimmäisen kerran neljännelle kierrokselle tai pidemmälle Ranskan avoimissa 2009. Hän voitti ensimmäisellä kierroksella kolmessa erässä yhdysvaltalaisen Kevin Kimin, sitten kolmessa erässä uzbekistanilaisen Denis Istominin ja kolmannella kierroksella neljässä erässä 14:nneksi sijoitetun espanjalaisen David Ferrerin. Neljännellä kierroksella hän voitti maailmanlistan ykkösen Rafael Nadalin lukemin 6–2, 6–7(2), 6–4, 7–6(2). Tämä oli Nadalin kaikkien aikojen ensimmäinen tappio Ranskan avoimissa; hän oli voittanut turnauksen neljänä edellisenä vuonna. Vielä kuukausi aiemmin Söderling oli hävinnyt Rooman turnauksessa Nadalille lukemin 1–6, 0–6. Puolivälierissä Söderling voitti kymmenenneksi sijoitetun Nikolai Davydenkon luvuin 6–1, 6–3, 6–1 ja välierissä kahdenneksitoista sijoitetun Fernando Gonzálezin 6–3, 7–5, 5–7, 4–6, 6–4. Loppuottelussa hän hävisi Roger Federerille lukemin 1–6, 6–7(1), 4–6. Söderling selviytyi toisen kerran Ranskan avointen finaaliin 2010. Hän kuitenkin hävisi Espanjan Rafael Nadalille luvuin 4–6, 2–6, 4–6

Wimbledonin turnauksessa 2009 Söderling selviytyi neljännelle kierrokselle, jossa hän hävisi Roger Federerille lukemin 4–6, 6–7(5), 6–7(5). Yhdysvaltain avoimissa 2009 hän pääsi puolivälieriin saakka. Hän voitti alkukierroksilla neljässä erässä Albert Montanesin, ensimmäisessä erässä tapahtuneella luovutuksella Marcel Granollersin ja neljässä erässä Sam Querreyn. Neljännellä kierroksella hän johti kahdeksanneksi sijoitettua Nikolai Davydenkoa vastaan lukemin 7–5, 3–6, 6–2, kunnes venäläinen luovutti. Puolivälierissä Söderlingin pudotti jatkosta jälleen Roger Federer lukemin 0–6, 3–6, 7–6(6), 6–7(6). Myös vuoden 2010 Yhdysvaltain avoimissa Söderling pääsi puolivälieriin asti, mutta hävisi sen Roger Federerille suoraan kolmessa erässä.

Söderling pääsi Grand Slam -turnauksissa kolmannelle kierrokselle Ranskan avoimissa 2008, jolloin hän hävisi Julien Benneteaulle, Wimbledonissa vuosina 2003 (tappio Tim Henmanille) ja 2007 (tappio Rafael Nadalille viidessä erässä) sekä Yhdysvaltain avoimissa 2005 (tappio Guillermo Corialle). Australian avoimissa Söderling pääsi parhaimmillaan neljännelle kierrokselle vuonna 2011.

Söderling voitti kaksinpelin ATP-turnauksen Lyonissa vuosina 2004 ja 2008, Milanossa vuonna 2005, Båstadissa vuosina 2009 ja 2011, Rotterdamissa ja Pariisissa vuonna 2010 sekä Brisbanessa, Rotterdamissa ja Marseillessa vuonna 2011. Nelinpelin ATP-turnauksen hän voitti Båstadissa vuonna 2008 parinaan Jonas Björkman.

Söderling sairastui vuonna 2011 mononukleoosiin, ja pelasi viimeisen ottelunsa heinäkuussa. Hän jatkoi harjoittelua, josta seurasi ylikunto. Hän ilmoitti uransa lopettamisesta joulukuussa 2015.

Turnausvoitot kaksinpelissä
---------------------------

|  |  |  |  |  |  |
| --- | --- | --- | --- | --- | --- |
| **N:o** | **Pvm** | **Turnaus** | **Kenttä** | **Finaalivastustaja** | **Erävoitot** |
| 1. | 4. lokakuuta 2004 | Lyon, Ranska | Matto | Belgia Xavier Malisse | 6–2, 3–6, 6–4 |
| 2. | 31. tammikuuta 2005 | Milano, Italia | Matto | Tšekki Radek Štěpánek | 6–3, 6–7(2), 7–6(5) |
| 3. | 20. lokakuuta 2008 | Lyon, Ranska | Matto | Ranska Julien Benneteau | 6–3, 6–7(5), 6–1 |
| 4. | 13. heinäkuuta 2009 | Båstad, Ruotsi | Massa | Argentiina Juan Mónaco | 6–3, 7–6(4) |
| 5. | 14. helmikuuta 2010 | Rotterdam, Alankomaat | Kova | Venäjä Mihail Južnyi | 6–4, 2–0 luov. |
| 6. | 14. marraskuuta 2010 | Pariisi, Ranska | Kova | Ranska Gaël Monfils | 6–1, 7–6(1) |
| 7. | 9. tammikuuta 2011 | Brisbane, Australia | Kova | Yhdysvallat Andy Roddick | 6–3, 7–5 |
| 8. | 13. helmikuuta 2011 | Rotterdam, Alankomaat | Kova | Ranska Jo-Wilfried Tsonga | 6–3, 3–6, 6–3 |
| 9. | 20. helmikuuta 2011 | Marseille, Ranska | Kova | Kroatia Marin Čilić | 6–7(8), 6–3, 6–3 |
| 10. | 17. heinäkuuta 2011 | Båstad, Ruotsi | Massa | Espanja David Ferrer | 6–2, 6–2 |

Lähteet
-------

* Robin Söderling ATP:n sivuilla (englanniksi)

### Viitteet

1. 1 2  *ATP:n kotisivut*View and modify data on Wikidata. Tieto on haettu Wikidatasta.
2. ↑  Söderling kiistää tiedot kauden väliin jättämisestä Yle Urheilu. Viitattu 16.5.2012.
3. ↑  Dahlkvist, Jens: Söderling hoppas fortfarande på comeback  4.9.2013. Expressen. Viitattu 13.1.2014. (ruotsiksi)
4. ↑  Legendaarisen päänahan saalistanut tennishuippu lopettaa vihdoin *mtv.fi*. Viitattu 23.12.2015.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Robin Söderling**.
* Robin Söderlingin kotisivut (Arkistoitu – Internet Archive)